**பெட்டாலிங் ஜெயா**, (மலாய்: *Petaling Jaya* (**PJ**); ஆங்கிலம்: *Petaling Jaya*; சீனம்: 八打灵再也; ஜாவி: ڤتاليڠ جاي ); என்பது மலேசியா, சிலாங்கூர் மாநிலத்தில், பெட்டாலிங் மாவட்டத்தில் அமைந்து உள்ள மாநகரம். மலேசியாவில் மிகப் பெரிய நகரங்களில் பெட்டாலிங் ஜெயாவும் ஒரு நகரமாகும்.

தொடக்கக் காலத்தில் இந்த நகரம் மலேசியாவின் தலைநகரமான கோலாலம்பூருக்கு ஒரு துணை நகரமாக *(Satellite Town)* உருவாக்கப்பட்டது. காலப் போக்கில் இரு நகரங்களும் இரு பெரும் மாநகரங்களாக வளர்ச்சி அடைந்தன. வியக்கத்தக்க மாற்றங்களைக் கண்டன. இருப்பினும் இந்தப் பெட்டாலிங் ஜெயா நகரம் இன்றும் பெரும் கோலாலம்பூர் *(Greater Kuala Lumpur)* பகுதியின் ஒரு பகுதியாகவே கருதப் படுகிறது.

பெட்டாலிங் ஜெயாவின் கிழக்குப் பகுதியில் கோலாலம்பூர்; வடக்குப் பகுதியில் சுங்கை பூலோ *(Sungai Buloh);* மேற்குப் பகுதியில் சிலாங்கூரின் தலைநகரமான சா ஆலாம் *(Shah Alam)* மற்றும் சுபாங் ஜெயா *(Subang Jaya);* தெற்குப் பகுதியில் கின்ராரா *(Bandar Kinrara),* பூச்சோங் *(Puchong)* ஆகிய பெரும் நகர்ப் பகுதிகள் உள்ளன. 

இந்த மாநகரத்தின் பரப்பளவு 97.2 சதுர கி.மீ. 2020-ஆம் ஆண்டின் மக்கள்தொகை புள்ளிவிவரங்களின்படி இங்கு 902,086 பேர் வசிக்கின்றனர். பெட்டாலிங் ஜெயா நகருக்கு 2006 சூன் 20-ஆம் தேதி மாநகர்த் தகுதி *(City Status)* வழங்கப்பட்டது.

வரலாறு
------

பெட்டாலிங் ஜெயாவில் சன்வே சிட்டி நகரம்
1950-ஆம் ஆண்டுகளில், பிரித்தானிய மலாயாவின் காலத்தில், தலைநகர் கோலாலம்பூரின் மக்கள்தொகை பெருக்கத்தை நிவர்த்தி செய்வதற்காக, கிள்ளான் பழைய சாலைப் பகுதியில் *(Old Klang Road)* இருந்த எப்பிங்காம் ரப்பர் தோட்டத்தில் *(Effingham Estate)* 1,200 ஏக்கர் (486 எக்டர்) பரப்பளவில், பெட்டாலிங் ஜெயா நகரம் உருவாக்கப்பட்டது.

பெட்டாலிங் ஜெயா நகரத் திட்டத்தை உருவாக்கியவர் பிரான்சிஸ் மெக்வில்லியம்ஸ் *(Francis McWilliams)* எனும் பிரித்தானியர் ஆகும்.

1952-ஆம் ஆண்டில் இருந்து, பெட்டாலிங் ஜெயாவின் மக்கள்தொகை பெரும் வளர்ச்சியைக் கண்டது. பெட்டாலிங் ஜெயாவின் வளர்ச்சி "பழைய நகரம்" என்று அழைக்கப்படும் பழைய பெட்டாலிங் ஜெயா பழைய நகரம் *(Old Town, Petaling Jaya)* பகுதியை மையமாகக் கொண்டு 800 வீடுகளின் கட்டுமானத்துடன் தொடங்கியது.

### மலாயா அவசரகாலம்

1950-களில் மலாயாவின் பிரித்தானிய உயர் ஆணையராகவும்; பெட்டாலிங் மாவட்ட மன்றத்தின் தலைவராகவும் இருந்த சர் ஜெரால்டு டெம்பளர் *(Sir Gerald Templer);* பெட்டாலிங் ஜெயா நகரத்தை உருவாக்க திட்டமிட்டார். அந்தக் கட்டத்தில் மலாயா அவசரகால நிலைமையில் இருந்தது.

பொதுமக்கள் கம்யூனிஸ்டுகளுக்கு உதவுவதைத் தடுக்க அவர் ஒரு துணை நகரத்தை *(Satellite Town)* உருவாக்க விரும்பினார். அந்த வகையில் சில புதுக் கிராமங்கள் உருவாக்கப்பட்டன. அந்தக் கிராமக் குடியிருப்பு பகுதிகள் முழுமையும் முள் வேலிகளால் பாதுகாக்கப்பட்டன.

### இரண்டு முக்கிய சாலைகள்

பெட்டாலிங் ஜெயாவில் உருவாக்கப்பட்ட முதல் இரண்டு முக்கிய சாலைகள்: 

* ஜாலான் 1 (*Jalan 1*)
* ஜாலான் 2 (*Jalan 2*)

மலாய் மொழியில் *Jalan* (ஜாலான்) என்றால் சாலை என்று பொருள்படும். பின்னர்க் காலத்தில் அந்தச் சாலைகள் பெயர் மாற்றம் கண்டன.

* ஜாலான் 1 - ஜாலான் டெம்பளர் *(Jalan Templer)*
* ஜாலான் 2 - ஜாலான் ஒசுமான் *(Jalan Othman)*

சிலாங்கூர் மாநிலத்தின் முன்னாள் மந்திரி பெசார் (முதல்வர்) ஒசுமான் முகமது *(Othman Mohamad)* அவர்களின் நினைவாக ஜாலான் ஒசுமான் என பெயர் வைக்கப்பட்டது.

### தனி நகரமாக மாற்றம்

1953-ஆம் ஆண்டின் இறுதி வரையில், பெட்டாலிங் ஜெயா நகரம், கோலாலம்பூர் மாவட்ட அதிகாரியால் நிர்வாகம் செய்யப்பட்டது. பின்னர் 1954-இல், பெட்டாலிங் ஜெயா நகர ஆணையம் *(Petaling Jaya Town Authority)* உருவாக்கப்பட்டு, என்.ஏ.ஜே. கென்னடி *(N.A.J. Kennedy)* என்பவர் பெட்டாலிங் ஜெயாவை நிர்வாகம் செய்தார். 

ஆகஸ்ட் 24, 1959-இல், அப்துல் அசீசு முகமது அலி *(Abdul Aziz Mohd Ali)* என்பவர் பெட்டாலிங் ஜெயா நகர ஆணையத்தின் தலைவராகப் பதவியேற்றார். இவர்தான் அந்தப் பொறுப்புக்கு முதல் உள்நாட்டு மலாயர் ஆவார். 

நிர்வாக ரீதியாகவும் வரலாற்று ரீதியாகவும் பெட்டாலிங் ஜெயா நகரம், கோலாலம்பூரின் ஒரு பகுதியாகவே கருதப்பட்டு வந்தது. இருப்பினும், 1974 பிப்ரவரி 1-ஆம் தேதி கோலாலம்பூர் மாநகரம் ஒரு கூட்டாட்சிப் பிரதேசமாக *(Federal Territory)* மாறிய போது, பெட்டாலிங் ஜெயா தனித்துப் போனது. பின்னர் அது சிலாங்கூர் மாநிலத்திற்குள் ஒரு நகரமாக மாறியது.

### பெட்டாலிங் கார்டன் நிறுவனம்

பெட்டாலிங் ஜெயா - கிளானா ஜெயா ரேபிட் கே.எல். அதிவிரைவு தொடருந்து.
பெட்டாலிங் ஜெயாவில் ஒரு சில பகுதிகளின் வளர்ச்சிக்கு முன்னோடியாக விளங்கியது பெட்டாலிங் கார்டன் *(Petaling Garden Berhad)* எனும் ஒரு தனியார் மேம்பாட்டு நிறுவனமாகும். இந்த நிறுவனம் 1957-இல் ஒரு மலேசியச் சீன வணிகர்க் குழுவால் தொடங்கப்பட்டது. 

இந்த நிறுவனம் பெட்டாலிங் ஜெயாவில் குறிப்பாக; பிரிவு 5 *(Section 5),* பிரிவு 6 *(Section 6),* மற்றும் பிரிவு 7 *(Section 7)* போன்ற வீட்டுமனைப் பகுதிகளில், ஆயிரக் கணக்கான ஏக்கர் நிலங்களை வீட்டுமனைத் திட்டங்களாக மாற்றியது. 

அதே வேளையில், தாமான் பெட்டாலிங் கிளாங் *(Taman Petaling Klang);* ஸ்ரீ பெட்டாலிங் *(Sri Petaling)* போன்ற வீட்டுமனைத் திட்டங்கள் நகரங்களாக மாறியதற்கும் அந்த நிறுவனமே மூலகாரணம் ஆகும்.

### பெர்மோடாலான் நேசனல்

அதன் பின்னர் பெட்டாலிங் கார்டன் நிறுவனம், கோலாலம்பூர் பங்குச் சந்தைக்கு *(Kuala Lumpur Stock Exchange)* கொண்டு வரப்பட்டது. அந்த நிகழ்வு பலரின் கவனத்தையும் ஈர்த்தது. அதே வேளையில், அந்த நிறுவனம் மலேசியாவில் பட்டியலிடப்பட்ட சொத்து மேம்பாட்டு நிறுவனங்களில் முதலாவது இடத்தையும் பிடித்தது. 

2007-ஆம் ஆண்டு, பெட்டாலிங் கார்டன் நிறுவனத்தை பெர்மோடாலான் நேசனல் *(Permodalan Nasional)* எனும் அரசுசார் நிறுவனம் வாங்கிக் கொண்டது. அப்போது அதன் மதிப்பு RM 964 மில்லியனாக இருந்தது.
  
  

1977-ஆம் ஆண்டு முதல் பெட்டாலிங் ஜெயா எல்லைகளின் பரிணாமம்
### வடக்கு பெட்டாலிங் ஜெயா

தெற்கு பெட்டாலிங் ஜெயா *(Southern Petaling Jaya),* பிரிவு 8 *(Section 8)* முதல் பெட்டாலிங் ஜெயா பழைய நகரம் *(PJ Old Town)* வரையிலான பகுதிகள், 1953 ஆம் ஆண்டில் நிறுவப்பட்ட முதல் குடியேற்றங்களைக் கொண்டிருந்தன. பெட்டாலிங் ஜெயாவின் விரைவான வளர்ச்சியின் காரணமாக, கோலாலம்பூர் கிள்ளான் நெடுஞ்சாலைக்கு 2 *(Federal Highway)* மறுபுறம் வடக்கு பெட்டாலிங் ஜெயா *(Northern Petaling Jaya)* எனும் புதிய பகுதி உருவாக்கப்பட்டது. 

பெட்டாலிங் ஜெயாவின் முதல் வணிக வளாகமான ஜெயா பேரங்காடி *(Jaya Supermarket)* 1974-ஆம் ஆண்டில், வடக்கு பெட்டாலிங் ஜெயா பிரிவு 14 *(Section 14)*-இல் கட்டப்பட்டது.

### கிராமப்புற நகர்ப்புற இடம்பெயர்வு

மலேசியாவின் 1976 உள்ளாட்சி சட்டம் *(Local Government Act 1976)* சனவரி 1, 1977-இல், அமலுக்கு வந்தது. அதைத் தொடர்ந்து, பெட்டாலிங் ஜெயா உள்ளாட்சி *(Petaling Jaya Town Authority)* என்பது பெட்டாலிங் ஜெயா நகராட்சியாக *(Petaling Jaya Municipal Council)* மாறியது.

பாரிய கிராமப்புற நகர்ப்புற இடம்பெயர்வு காரணமாக பெட்டாலிங் ஜெயா வேகமாக முன்னேறியது. கிராமப் புறங்களில் இருந்து அதிகமான மக்கள் பெட்டாலிங் ஜெயாவில் குடியேறினார்கள். அதனால் சுங்கைவே, சுபாங் மாவட்டம், சுபாங் ஜெயா, செக்சன் 52 புதிய நகரம் *(Seksyen 52 - New Town)* போன்ற நகர்ப் புறங்கள் மிகத் துரிதமான வளர்ச்சிகளைக் கண்டன.

### பெட்டாலிங் ஜெயா எல்லைகள் சீரமைப்பு

1997 சனவரி மாதம் பெட்டாலிங் ஜெயாவின் எல்லைகள் மறுசீரமைப்பு செய்யப்பட்டன. அதைத் தொடர்ந்து, பெட்டாலிங் ஜெயாவில் முன்பு இருந்த சுபாங் ஜெயா, யூ.எஸ்.ஜே *(UEP Subang Jaya - USJ),* புத்ரா அயிட்ஸ் *(Putra Heights)* மற்றும் பண்டார் சன்வே *(Bandar Sunway)* ஆகிய பகுதிகள் புதிதாகத் தோற்றுவிக்கப்பட்ட சுபாங் ஜெயா மாநகராட்சியில் *(Subang Jaya City Council)* இணைக்கப்பட்டன.

அதற்கு ஈடாக, பெட்டாலிங் ஜெயாவிற்கு பெட்டாலிங் நகராட்சியில் *(Petaling District Council - MPPJ)* இருந்து பண்டார் உத்தாமா டாமன்சாரா *(Bandar Utama Damansara),* சுங்கை பூலோ, புக்கிட் லாஞ்சான் *(Bukit Lanjan),* கோத்தா டாமன்சாரா *(Kota Damansara)* ஆகிய பகுதிகள் வழங்கப்பட்டன. இந்த எல்லைச் சீரமைப்பிற்குப் பின்னர் பெட்டாலிங் நகராட்சி **(MPPJ)** பயன்பாட்டில் இருந்து அகற்றப்பட்டது.

### மத்திய அரசு துறைகள்

மலேசியாவின் தலைநகரமான கோலாலம்பூருக்கு அருகாமையில் பெட்டாலிங் ஜெயா இருந்ததால்; நடுவண் அரசின் பல மத்திய அரசு துறைகளுக்குப் பெட்டாலிங் ஜெயா தலைமையகமாகவும் விளங்கியது. 

தேசியப் பதிவுத் துறை *(National Registration Department)* (1958 - 2004); மலேசிய தேசிய ஆவணக் காப்பகத் துறை *(Malaysian National Archive Department)* (1961 - 1982) போன்ற மத்திய அரசு துறைகளைக் குறிப்பிட்டுச் சொல்லலாம். அவற்றில் மலேசிய வேதியியல் துறை *(Malaysian Chemistry Department)* (1957) மட்டுமே இன்னும் பெட்டாலிங் ஜெயாவில் உள்ளது.

காலநிலை
-------

பெட்டாலிங் ஜெயா அதிகமான ஈரத்தன்மை கொண்ட நகரங்களில் ஒன்றாகும். இங்கு சராசரியாக 30 பாகை செல்சியஸ் வெப்பமாக இருக்கும். ஆண்டு முழுவதும் அதிக மழையைப் பெறுகிறது. சராசரி மழைப்பொழிவை விட தோராயமாக 3,300 mm (130 அங்) அதிகமாகும். 

இந்த நகரத்திற்கு குறிப்பிட்ட வறண்ட காலம் எதுவும் இல்லை. ஆனாலும் ஜூன் மற்றும் ஜூலை மாதங்கள் வறட்சியான மாதங்கள் ஆகும். பெரும்பாலும் ஒவ்வொரு மாதமும் மழைப்பொழிவு 200 mm (7.9 அங்)-க்கு மேல் இருக்கும். இடியுடன் கூடிய மழை மற்றும் கனமழை பொதுவானது. உலகின் மிக அதிக மின்னல் தாக்கும் பகுதிகளில் ஒன்றாகும். 

உலகளாவிய வெப்பநிலை மாறுபாடுகள் காரணமாக, பெட்டாலிங் ஜெயாவும் அண்மைய காலங்களில் கடுமையான வறட்சியை அனுபவித்து வருகிறது.

  


| தட்பவெப்ப நிலைத் தகவல், பெட்டாலிங் ஜெயா |
| --- |
| மாதம் | சன | பிப் | மார் | ஏப் | மே | சூன் | சூலை | ஆக | செப் | அக் | நவ | திச | ஆண்டு |
| உயர் சராசரி °C (°F) | 32.5(90.5) | 33.3(91.9) | 33.5(92.3) | 33.5(92.3) | 33.4(92.1) | 33.1(91.6) | 32.6(90.7) | 32.7(90.9) | 32.5(90.5) | 32.5(90.5) | 32.1(89.8) | 31.9(89.4) | 32.8(91) |
| தாழ் சராசரி °C (°F) | 23.1(73.6) | 23.5(74.3) | 23.8(74.8) | 24.2(75.6) | 24.4(75.9) | 24.2(75.6) | 23.7(74.7) | 23.7(74.7) | 23.7(74.7) | 23.7(74.7) | 23.6(74.5) | 23.4(74.1) | 23.8(74.8) |
| மழைப்பொழிவுmm (inches) | 189.8(7.472) | 210.1(8.272) | 273.5(10.768) | 298.9(11.768) | 243.1(9.571) | 128.7(5.067) | 141.1(5.555) | 168.9(6.65) | 198.1(7.799) | 280.1(11.028) | 330.3(13.004) | 261.2(10.283) | 2,723.8(107.236) |
| சராசரி மழை நாட்கள் (≥ 1.0 mm) | 11 | 12 | 16 | 16 | 14 | 9 | 10 | 11 | 13 | 17 | 18 | 15 | 162 |
| *ஆதாரம்: உலக வானிலையியல் அமைப்பு* |

பிரிவுகள்
---------

பெட்டாலிங் ஜெயா மாநகரம் எண்கள் இடப்பட்ட பிரிவுகளாகப் பிரிக்கப்பட்டு உள்ளது. செக்சன் *(Section)* என்றும் அழைக்கப்படுகிறது.

* **S** என்றால் கிழக்கு பெட்டாலிங் ஜெயா *(Section)*
* **SS** என்றால் மத்திய மற்றும் மேற்கு பெட்டாலிங் ஜெயா *(Sungai Way - Subang)*
* **PJU** என்றால் வடக்கு பெட்டாலிங் ஜெயா *(Petaling Jaya Utara) (PJ North)*
* **PJS** என்றால் தெற்கு பெட்டாலிங் ஜெயா *(Petaling Jaya Selatan) (PJ South)*

நிர்வாகம்
---------

பெட்டாலிங் ஜெயா மாநகராட்சி (மலாய்: *Majlis Bandaraya Petaling Jaya*; ஆங்கிலம்: *Petaling Jaya City Councill*); (சுருக்கம்: **MBPJ**); பெட்டாலிங் ஜெயா மாநகரத்தை நிர்வகிக்கும் மாநகராட்சி ஆகும்.

2006 சூன் 20-ஆம் தேதி பெட்டாலிங் ஜெயா நகரத்திற்கு அதிகாரப்பூர்வமாக மாநகரத் தகுதி வழங்கப்பட்டது. அதன் பிறகு பெட்டாலிங் ஜெயா மாநகராட்சி நிறுவப்பட்டது. இந்த மாநகராட்சியின் தலைமையகம், பெட்டாலிங் ஜெயா மாநகரத்தில் உள்ளது. இதன் அதிகார வரம்பு 97 சதுர கி. மீ. பரப்பளவைக் கொண்டது. 

2017-ஆம் ஆண்டு புள்ளிவிவரங்களின்படி பெட்டாலிங் ஜெயா மாநகராட்சியில் 2,335 பேர் பணிபுரிந்தார்கள். இந்த மாநகராட்சியின் 2017-ஆம் ஆண்டு வரவு செலவு MYR 479,488,450 (ஏறக்குறைய 480 மில்லியன் ரிங்கிட்).

### வளர்ச்சிப் படிகள்

* **பெட்டாலிங் ஜெயா உள்ளூராட்சி** (மலாய்: *Pihak Berkuasa Tempatan Petaling Jaya*; ஆங்கிலம்: *Petaling Jaya Local Authority)*; 1954 - 1977;

* **பெட்டாலிங் ஜெயா நகராட்சி** (மலாய்: *Majlis Perbandaran Petaling Jaya*; ஆங்கிலம்: *Petaling Jaya Municipal Council*); 1977 - 2006;

* **பெட்டாலிங் ஜெயா மாநகராட்சி** (மலாய்: *Majlis Bandaraya Petaling Jaya*; ஆங்கிலம்: *Petaling Jaya City Council*); 26.06.2006 தொடங்கி - இன்று வரையில்;

### மாநகரத் தலைவர்கள்

2006 சூன் 26-ஆம் தேதி பெட்டாலிங் ஜெயாவுக்கு மாநகரத் தகுதி வழங்கப்பட்டது. அதில் இருந்து ஆறு மாநகரத் தலைவர்கள் நியமிக்கப்பட்டு உள்ளனர். தற்போது மாநகரத் தலைவராக முகமட் அசான் அமீர் (Mohamad Azhan Md. Amir) உள்ளார். இவர் 21 அக்டோபர் 2021 முதல் பதவியில் உள்ளார்.

### நாடாளுமன்ற உறுப்பினர்கள்

பெட்டாலிங் ஜெயாவில் வசிப்பவர்களுக்கு பாக்காத்தான் ஹரப்பான் (Pakatan Harapan) கூட்டணியைச் சேர்ந்த நான்கு நாடாளுமன்ற உறுப்பினர்கள் சேவை செய்து வருகின்றனர்.

டாமன்சாரா - டோனி புவா *(Tony Pua);* ஜ.செ.க

பெட்டாலிங் ஜெயா - மரியா சின் அப்துல்லா *(Maria Chin Abdullah);* பி.கே.ஆர்.

சுங்கை பூலோ - சிவராசா ராசையா *(Sivarasa Rasiah);* பி.கே.ஆர்.

சுபாங் - வோங் சென் *(Wong Chen);* பி.கே.ஆர்.

விளையாட்டு
----------

பெட்டாலிங் ஜெயா அரங்கம்
பெட்டாலிங் ஜெயா அரங்கம் *(Petaling Jaya Stadium)* என்று அழைக்கப்படும் பல்நோக்கு அரங்கம் பெட்டாலிங் ஜெயாவில் உள்ளது. ஒரு முழு வசதியுடன் கூடிய இந்தப் பெட்டாலிங் ஜெயா அரங்கம்; 25,000 பேர் அமரும் வசதி கொண்டது.

மலேசியக் கால்பந்து சங்கத்தின் *(Football Association of Malaysia)* தலைமையகம் பெட்டாலிங் ஜெயாவில் தான் அமைந்துள்ளது.

கல்வி
-----

கோலாலம்பூர் ஜெர்மன் பள்ளி
பெட்டாலிங் ஜெயா பௌத்த ஆலயம்
பெட்டாலிங் ஜெயாவில் 25-க்கும் மேற்பட்ட கல்லூரிகள் மற்றும் பல்கலைக்கழகங்கள் உள்ளன. அவையாவன:

* அனைத்துலக இசுலாமியப் பல்கலைக்கழகம் மலேசியா - *International Islamic University Malaysia (IIUM/UIAM)*
* சைத்தோ பல்கலைக்கழகக் கல்லூரி - *SAITO University College*
* மாரா தொழில்நுட்பப் பல்கலைக்கழகம் - *Universiti Teknologi MARA (UiTM)*
* துன் அப்துல் ரசாக் பல்கலைக்கழகம் - *Tun Abdul Razak University (UNITAR)*
* இசுடாம்போர்ட் கல்லூரி - *Stamford College* (இப்போது இல்லை)
* மலேசிய உணவு கல்விக் கழகம் - *Food Institute of Malaysia (FIM)*
* லிங்கன் பல்கலைக்கழகக் கல்லூரி - *Lincoln University College*
* மலேசிய அறிவியல் தொழில்நுட்பப் பல்கலைக்கழகம் - *Malaysia University of Science & Technology (MUST)*
* KDU பல்கலைக்கழகக் கல்லூரி - *KDU University College (KDU)*
* முதல் நகரப் பல்கலைக்கழகக் கல்லூரி - *First City University College (KBU)*
* IACT கல்லூரி - *IACT College*
* பிரிக்பீல்ட்சு ஆசியா கல்லூரி - *Brickfields Asia College*
* செகி பல்கலைக்கழகம் - *SEGi University*
* டுவின்டெக் அனைத்துலகத் தொழில்நுட்பப் பல்கலைக்கழகக் கல்லூரி - *International University College Of Technology Twintech*
* டிசிஏ கல்லூரி (மலேசியா) - *TCA College (Malaysia) (TCAM)*

மலேசியக் கல்வி அமைச்சகத்தின் கீழ் பெட்டாலிங் ஜெயாவில் 58 தொடக்கப் பள்ளிகளும்; 28 உயர்நிலைப் பள்ளிகளும் உள்ளன.

மலேசியாவின் முதல் தனியார் செவிலியர் கல்லூரி பெட்டாலிங் ஜெயாவில் உள்ள அசுந்தா மருத்துவமனையில் *(Assunta Hospital)* உள்ளது. துன் டான் செங் லாக் செவிலியர் கல்லூரி *(Tun Tan Cheng Lock College of Nursing)* எனும் பெயர் கொண்ட அந்தக் கல்லூரி 1961-ஆம் ஆண்டில் நிறுவப்பட்டது.

போக்குவரத்து
------------

கிளானா ஜெயா தொடரந்து சேவையில் உள்ள கிளானா ஜெயா எளிய விரைவு தொடருந்து நிலையம் (Kelana Jaya LRT)
### ஸ்ரீ ஜெயா பேருந்து சேவை

பெட்டாலிங் ஜெயாவில் போக்குவரத்து வசதிகள் மற்றும் உள்கட்டமைப்புகள் நல்ல நிலையில் நன்கு வளர்ச்சி பெற்று உள்ளன. 1950-ஆம் ஆண்டுகள் தொடங்கி; 1990-ஆம் ஆண்டுகளின் முற்பகுதி வரையில் ஸ்ரீ ஜெயா *(Sri Jaya)* பேருந்து சேவைகள் வழங்கப்பட்டன. 

நாற்பது ஆண்டு காலம் தன்னிகரற்ற சேவையாக இந்தப் பேருந்து சேவை நடைபெற்றது. பெட்டாலிங் ஜெயா வரலாற்றில் ஸ்ரீ ஜெயா பேருந்து சேவை, மறக்க இயலாதச் சுவடுகளைப் பதித்துச் செல்கிறது.

### இந்திரா கோத்தா பேருந்து சேவை

1990-களின் பிற்பகுதியில் இந்திரா கோத்தா *(IntraKota)* பேருந்து சேவை அறிமுகப் படுத்தப்பட்டது. இந்தச் சேவை ஸ்ரீ ஜெயா பேருந்து சேவை மற்றும் மினி பேருந்து சேவைகளுக்குப் பதிலாக கொண்டு வரப்பட்டது. அதே காலக் கட்டத்தில், பெட்டாலிங் ஜெயா - கோலாலம்பூர் பேருந்து வழித்தடங்கள் மெட்ரோபஸ் *(Metrobus)* மூலமாகவும் சேவை செய்யப்பட்டன. 

இப்போது உள்ள பி.ஜே. சிட்டி பஸ் *(PJ City Bus)* சேவை; பெட்டாலிங் ஜெயா மாநகராட்சியால் இயக்கப் படுகிறது. இந்தச் சேவை பண்டார் உத்தாமா *(Bandar Utama),* டாமன்சரா டாமாய் *(Damansara Damai)* மற்றும் பெட்டாலிங் ஜெயா பழைய நகரம் *(PJ Old Town)* ஆகிய இடங்களில் 6 வழித் தடங்களை வழங்குகிறது.

### கிளானா ஜெயா விரைவு தொடருந்து சேவை

கிளானா ஜெயா தொடருந்து சேவை (Kelana Jaya Line) எனும் கிளானா ஜெயா எளிய விரைவு தொடருந்து சேவை (PUTRA LRT) 1988-ஆம் ஆண்டில் அறிமுகம் செய்யப்பட்டது. 

2006-இல், ரேபிட் கேஎல் (RapidKL) அறிமுகப்படுத்தப்பட்டது. இன்றைய நிலையில், பொது போக்குவரத்தை ரேபிட் கேஎல் (RapidKL) மற்றும் கோலாலம்பூர் எளிய விரைவு போக்குவரத்து சேவை (KL Light Rapid Transit System) எனும் கிளானா ஜெயா தொடருந்து சேவை (Kelana Jaya Line) வழங்குகிறது. இந்தச் சேவையில் பெட்டாலிங் ஜெயாவில் ஏழு தொடருந்து நிலையங்கள் உள்ளன.

### வடக்கு-தெற்கு விரைவுச்சாலை

2017-இல், புதிதாக உருவாக்கப்பட்ட எம்.ஆர்.டி. சுங்கை பூலோ - காஜாங் சேவை *(MRT Sungai Buloh - Kajang Line),* பெட்டாலிங் ஜெயா மாநகராட்சி பகுதியின் வடக்குப் பகுதி வழியாக, முத்தியாரா டாமன்சாரா *(Mutiara Damansar),* கோத்தா டாமன்சாரா *(Kota Damansara)* மற்றும் பண்டார் உத்தாமா ஆகிய நகர்ப்புறங்களைக் கடந்து செல்கிறது.

தேசிய நெடுஞ்சாலைகளுக்குச் செல்ல பெட்டாலிங் ஜெயாவில் மூன்று அணுகல் இடங்கள் உள்ளன. வடக்கு-தெற்கு விரைவுச்சாலை *(North–South Expressway)*  E1
 வழியாக கோத்தா டாமன்சாரா, டாமன்சாரா, சுபாங் ஆகிய இடங்களை அடையலாம்

பெட்டாலிங் ஜெயாவின் மேற்கில் அமைந்துள்ள சுபாங் விமான நிலையம் *(Sultan Abdul Aziz Shah Airport)* பெட்டாலிங் ஜெயாவிற்கு வானூர்திச் சேவைகளை வழங்கி வருகிறது.

அனைத்துலக உறவுகள்
-----------------

### சகோதரி நகரங்கள்

பெட்டாலிங் ஜெயாவிற்கு தற்போது நான்கு சகோதரி நகரங்கள் உள்ளன:

* சீனா குவாங்சௌ, சீனா.
* இந்தோனேசியா பண்டுங், இந்தோனேசியா.
* சப்பான் மியோசி, ஜப்பான்.
* தென் கொரியா அசன், தென் கொரியா.

பெட்டாலிங் ஜெயா தமிழ்ப்பள்ளிகள்
-------------------------------

பெட்டாலிங் ஜெயாவில் 3 தமிழ்ப்பள்ளிகள் உள்ளன. 1209 மாணவர்கள் பயில்கிறார்கள். 94 ஆசிரியர்கள் பணியாற்றுகிறார்கள். மலேசியக் கல்வியமைச்சு வெளியிட்ட புள்ளிவிவரங்கள்.

| பள்ளிஎண் | இடம் | பள்ளியின்பெயர்மலாய் | பள்ளியின்பெயர்தமிழ் | வட்டாரம் | மாணவர்கள் | ஆசிரியர்கள் |
| --- | --- | --- | --- | --- | --- | --- |
| BBD8452 | பண்டார் உத்தாமா | SJK(T) Ldg Effingham | **எப்பிங்காம் தமிழ்ப்பள்ளி** | பெட்டாலிங் ஜெயா | 305 | 28 |
| BBD8458 | பெட்டாலிங் ஜெயா | SJK(T) Vivekananda Petaling Jaya | **விவேகானந்தா தமிழ்ப்பள்ளி (பெட்டாலிங் ஜெயா)** | பெட்டாலிங் ஜெயா | 577 | 44 |
| BBD8467 | பண்டார் சன்வே | SJK(T) Seaport | **சீபோர்ட் தமிழ்ப்பள்ளி** | பெட்டாலிங் ஜெயா | 327 | 22 |

### பெட்டாலிங் ஜெயா தமிழ்ப்பள்ளிகளின் செய்திப் படங்கள்

* **எப்பிங்காம் தமிழ்ப்பள்ளி ஆசிரியர்களின் படங்கள்**

* **விவேகானந்தா தமிழ்ப்பள்ளியின் 3 மாடிக் கட்டடம்**

காட்சியகம்
----------

* பெட்டாலிங் ஜெயா நுழைவாயில்பெட்டாலிங் ஜெயா நுழைவாயில்
* வணிக வளாகம்வணிக வளாகம்
* கிளானா ஜெயா பேரங்காடிகிளானா ஜெயா பேரங்காடி
* கில் கோபுரம்கில் கோபுரம்
* இரவு நேரத்தில் பெட்டாலிங் ஜெயாஇரவு நேரத்தில் பெட்டாலிங் ஜெயா

மேற்கோள்கள்
-----------

1. ↑  PRIYA, SHEILA SRI. "PETALING Jaya City Council (MBPJ) received its first-ever woman deputy mayor when Azlinda Azman was sworn in". *The Star* (ஆங்கிலம்). 9 September 2022 அன்று பார்க்கப்பட்டது.
2. ↑  "Laporan Tinjauan – JPBD Selangor" (PDF). 24 ஜனவரி 2018 அன்று மூலம் (PDF) பரணிடப்பட்டது. 28 June 2022 அன்று பார்க்கப்பட்டது.
3. ↑  "Kuala Lumpur". *www.durianproperty.com.my*. DurianProperty.com.my. 13 Aug 2013 அன்று பார்க்கப்பட்டது.
4. ↑  "Selangor". *www.durianproperty.com.my*. DurianProperty.com.my. 13 Aug 2013 அன்று பார்க்கப்பட்டது.
5. 1 2  "In the early 50's, Kuala Lumpur experienced congestion as a result of a rapid population growth and squatters existing in the outskirts of Kuala Lumpur. To overcome this problem, the State Government identified "Effingham Estate", a 1,200-acre rubber plantation in Jalan Klang Lama to create a new settlement known as Petaling Jaya". *Official Portal of Petaling Jaya City Council (MBPJ)*. 16 September 2015. 7 September 2022 அன்று பார்க்கப்பட்டது.
6. ↑  "Francis McWilliams, engineer behind PJ's development, passes away at 96". *The Star*. 5 September 2022 அன்று பார்க்கப்பட்டது.
7. ↑  Volunteers, Author Museum (28 August 2014). "In 1953, residential areas of sections 1, 2 and 3 were developed. About 800 wooden houses were built around the area now known as "Old Town". The only two main roads were Jalan 1 and Jalan 2, now renamed Jalan Templer and Jalan Othman respectively". *Museum Volunteers, JMM* (ஆங்கிலம்). 7 September 2022 அன்று பார்க்கப்பட்டது.
8. ↑  "Learning from pioneer entrepreneurs in the history of M'sia". *The Star* (ஆங்கிலம்). 2021-07-08 அன்று பார்க்கப்பட்டது.
9. ↑  Idris, Izwan. "Petaling Garden also going private". *The Star* (ஆங்கிலம்). 2021-07-08 அன்று பார்க்கப்பட்டது.
10. ↑  "World Weather Information Service – Petaling Jaya". World Meteorological Organisation. 7 September 2022 அன்று பார்க்கப்பட்டது.
11. ↑  Kok, Bernice (15 July 2018). "Here's What 'SS' & 3 Other Selangor Area Acronyms Stand For & How They Came to Be - WORLD OF BUZZ". *worldofbuzz.com*. 8 September 2022 அன்று பார்க்கப்பட்டது.
12. ↑  "Petaling Jaya Town Authority was upgraded to Petaling Jaya Municipal Council (MPPJ), pursuant to the Local Government Act 1976 by the government. On 20 June 2006, Petaling Jaya Municipal Council was upgraded as Petaling Jaya City Council". *Official Portal of Petaling Jaya City Council (MBPJ)*. 16 September 2015. 7 September 2022 அன்று பார்க்கப்பட்டது.
13. ↑  kamilah (22 July 2016). "Belanjawan".
14. ↑  "Football Association of Malaysia". *Football Association of Malaysia*. Football Association of Malaysia. 30 June 2018 அன்று பார்க்கப்பட்டது.
15. ↑  "Maklumat Asas Pendidikan Negeri Selangor". Jabatan Pendidikan Negeri Selangor. 1 July 2018 அன்று பார்க்கப்பட்டது.
16. ↑  "மலேசியக் கல்வியமைச்சு 2020 ஜனவரி மாதம் வெளியிட்ட புள்ளிவிவரங்கள் - Senarai Sekolah Rendah dan Menengah Jan 2020". *www.moe.gov.my*. 2021-11-28 அன்று பார்க்கப்பட்டது.
17. ↑  "எப்பிங்காம் தமிழ்ப்பள்ளி". *Facebook* (ஆங்கிலம்). 27 January 2022 அன்று பார்க்கப்பட்டது.

வெளி இணைப்புகள்
---------------

விக்கிமீடியா பொதுவகத்தில்,  
 ***Petaling Jaya***   
என்பதின் ஊடகங்கள் உள்ளன.

மேலும் காண்க
------------

* கிள்ளான் பள்ளத்தாக்கு
* சா ஆலாம்
* சுபாங் ஜெயா
* சுபாங் ஜெயா மாநகராட்சி
* பெட்டாலிங் ஜெயா மாநகராட்சி

| * பா
* உ
* தொ
மலேசியா மலேசிய நகரங்களின் மக்கள் தொகை பட்டியல் |
| --- |
| 1,000,000–1,999,999 | 
* கோலாலம்பூர் (தலைநகரம்)

 |
| 500,000–999,999 | 
* ஜோர்ஜ் டவுன்
* ஈப்போ
* ஜொகூர் பாரு
* கோத்தா கினபாலு
* குவாந்தான்
* பெட்டாலிங் ஜெயா
* சா ஆலாம்
* சுபாங் ஜெயா
* இசுகந்தர் புத்திரி
* சிரம்பான்
* செபராங் பிறை
* செலாயாங்

 |
| 200,000–499,999 | 
* மலாக்கா மாநகரம்
* அலோர் ஸ்டார்
* கோலா திரங்கானு
* கூச்சிங்
* பாசீர் கூடாங்
* மிரி

 |


| * பா
* உ
* தொ
 சிலாங்கூர் மாநிலம் |
| --- |
| தலைநகர்: **சா ஆலாம்** |
| மாவட்டங்கள் | **கோம்பாக் மாவட்டம்** • **உலு லங்காட் மாவட்டம்** • **உலு சிலாங்கூர் மாவட்டம்** • **கிள்ளான் மாவட்டம்** • **கோலா லங்காட் மாவட்டம்** • **கோலா சிலாங்கூர் மாவட்டம்** • **சபாக் பெர்ணம் மாவட்டம்** • **சிப்பாங் மாவட்டம்** • **பெட்டாலிங் மாவட்டம்** |  |
| **பெட்டாலிங் மாவட்டம் நகரங்கள்** | 
* டாமன்சாரா
* ஆரா டாமன்சாரா
* பண்டார் உத்தாமா
* முத்தியாரா டாமன்சாரா
* டாமன்சாரா பெர்டானா
* டாமன்சாரா ஜெயா
* டாமன்சாரா உத்தாமா
* கிளானா ஜெயா
* பெட்டாலிங் ஜெயா
* சுங்கை பூலோ
* கோத்தா டாமன்சாரா
* பண்டார் ஸ்ரீ டாமன்சாரா
* பெட்டாலிங் ஜெயா (தெற்கு)
* சுங்கைவே

 |
| **சா ஆலாம்**(பெட்டாலிங்)(கிள்ளான் மாவட்டம்)நகரங்கள் | 
* சா ஆலாம் நகர மையம்
* புக்கிட் ஜெலுத்தோங்
* ஐ-சிட்டி
* பாடாங் ஜாவா
* சுங்கை பூலோ
* புக்கிட் ரகுமான் புத்ரா
* குவாசா டாமன்சாரா
* பாயா ஜாராஸ்
* புஞ்சாக் பெர்டானா
* சுங்கை பெலாங்
* சுபாங்
* சுபாங் விமான நிலையம்
* ஆலாம் புடிமான்
* புக்கிட் சுபாங்
* தெனாய் ஆலாம்
* எல்மினா
* கோத்தா கெமுனிங்
* புக்கிட் ரிமாவ்
* கம்போங் புக்கிட் லாஞ்சோங்
* கம்போங் லோம்போங்
* தாமான் ஸ்ரீ மூடா
* புத்ரா அயிட்ஸ் (பகுதி)
* செத்தியா ஆலாம்
* ஆலாம் இம்பியான்

 |
| **சுபாங் ஜெயா**(பெட்டாலிங் மாவட்டம்)நகரங்கள் | 
* சுபாங் ஜெயா
* பண்டார் சன்வே
* யூஎஸ்ஜே
* பத்து தீகா
* கின்ராரா
* பூச்சோங்
* பூச்சோங் ஜெயா
* பண்டார் பூச்சோங்
* பண்டார் புத்திரி பூச்சோங்
* புத்ரா அயிட்ஸ்
* செர்டாங்
* ஸ்ரீ கெம்பாங்கான்
* கம்போங் தேசா செர்டாங்

 |
| **காஜாங்**(உலு லங்காட் மாவட்டம்)நகரங்கள் | 
* பண்டார் பாரு பாங்கி
* காஜாங்
* ஜெட் இல்ஸ்
* சவுஜானா இம்பியான்
* தாமான் கியூபாக்ஸ்
* பாங்கி
* பண்டார் செரி புத்ரா
* ' செமினி
* புரோகா
* பத்து 14 உலு லங்காட்
* டூசுன் துவா
* செராஸ்
* ஆலாம் ஜெயா
* பாலக்கோங்
* பண்டார் துன் உசேன் ஓன்
* பண்டார் மகோத்தா செராஸ்
* சுங்கை லோங்
* பெரானாங்

 |
| **அம்பாங் ஜெயா**(உலு லங்காட் மாவட்டம்)(கோம்பாக் மாவட்டம்)நகரங்கள் | 
* அம்பாங் ஜெயா
* லெம்பா ஜெயா
* பாண்டான்
* பாண்டான் இண்டா
* பாண்டான் ஜெயா
* உலு கிள்ளான்
* புக்கிட் அந்தாரா பங்சா
* தாமான் இல்வியூ
* கிராமாட்
* தாமான் மெலாவத்தி

 |
| **கிள்ளான்**(கிள்ளான் மாவட்டம்)நகரங்கள் | 
* கிள்ளான்
* தெலுக் பூலாய்
* தாமான் பெர்கிலி
* பண்டார் பொட்டேனிக்
* புக்கிட் ராஜா
* பண்டார் புக்கிட் திங்கி
* தாமான் ஸ்ரீ ஆண்டலாஸ்
* கிள்ளான் துறைமுகம்
* பண்டமாரான்
* பண்டார் சுல்தான் சுலைமான்
* கிளேன்மேரி
* தஞ்சோங் அராப்பான்
* இண்டா தீவு
* கெத்தாம் தீவு
* காப்பார்
* மேரு

 |
| **செலாயாங்**(கோம்பாக் மாவட்டம்)நகரங்கள் | 
* ரவாங்
* புக்கிட் செந்தோசா
* பண்டார் கன்றி ஓம்ஸ்
* பண்டார் தாசேக் புத்திரி
* தாமான் துன் தேஜா
* செலாயாங்
* லாகாங்
* பத்துமலை
* கோம்பாக்
* தாமான் கிரீன்வூட்
* கம்போங் சுங்கை புசு
* பத்து ஆராங்
* குண்டாங்
* குவாங்
* கெப்போங்

 |
| **சிப்பாங் மாவட்டம்** நகரங்கள் | 
* சிப்பாங்
* கோலாலம்பூர் அனைத்துலக விமான நிலையம்
* சுங்கை பீலேக்
* பாகான் லாலாங்
* டெங்கில்
* சைபர்ஜெயா
* புலாவ் மெராந்தி
* தாமான் புத்ரா பெர்டானா
* சாலாக் திங்கி
* பூச்சோங்
* சவுத்வில் சிட்டி
* ஸ்ரீ கெம்பாங்கான் தெற்கு (சிப்பாங் உத்தாரா)

 |
| **கோலா லங்காட் மாவட்டம்** நகரங்கள் | 
* தெலுக் பாங்லிமா காராங்
* செஞ்சாரோம்
* பந்திங்
* ஜுக்ரா
* மோரிப்
* சிஜாங்காங்
* தஞ்சோங் சிப்பாட்
* தஞ்சோங் டுவா பெலாஸ்
* தெலுக் டத்தோ
* தெலுக் கோங்
* கேரி தீவு
* பண்டார் சவுஜானா புத்ரா

 |
| **கோலா சிலாங்கூர் மாவட்டம்**நகரங்கள் | 
* கோலா சிலாங்கூர்
* தஞ்சோங் காராங்
* பெஸ்தாரி ஜெயா (பத்தாங் பெர்ஜுந்தை)
* ஈஜோக்
* ஜெராம்
* புஞ்சாக் ஆலாம்

 |
| **உலு சிலாங்கூர் மாவட்டம்**நகரங்கள் | 
* கோலா குபு பாரு
* பத்தாங்காலி
* கெர்லிங்
* புக்கிட் குடு
* செரண்டா
* புக்கிட் பெருந்தோங்
* கம்போங் தீமா எஸ்.கே.சி.
* ராசா
* கெந்திங் மலை (பகுதி)

 |
| **சபாக் பெர்ணம் மாவட்டம்**நகரங்கள் | 
* செகிஞ்சான்
* சபாக் பெர்ணம்
* சுங்கை பெசார்
* சுங்கை ஆயர் தாவார்

 |
| **தீவுகள்** | • |
| **மலைகள்** | • |
| **ஆறுகள்** | • |
| **பொருளாதார மண்டலம்** | 
* மலேசிய பல்லூடகப் பெருவழி

 |
| 
* Commons page பொதுவகம்

 |

| ஆளுமைக் கட்டுப்பாடு இதை விக்கித்தரவில் தொகுக்கவும் |
| --- |
| பன்னாட்டு | 
* VIAF
* WorldCat

 |
| தேசிய | 
* ஜெர்மனி
* Israel
* United States
* செக் குடியரசு

 |
| புவிசார் | 
* MusicBrainz area

 |